Document ID: 31996L0027

Smernica európskeho parlamentu a Rady 96/27/ES
z 20. mája 1996
o ochrane cestujúcich v motorových vozidlách v prípade bočného nárazu a o zmene a doplnení smernice 70/156/EHS
EURÓPSKY PARLAMENT A RADA EURÓPSKEJ ÚNIE
so zreteľom na Zmluvu o založení Európskeho spoločenstva a najmä na jej článok 100a,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1]a najmä na jej článok 13 ods. 4,
so zreteľom na návrh Komisie [2],
so zreteľom na stanovisko Hospodárskeho a sociálneho výboru [3],
konajúc v súlade s postupom stanoveným v článku 189b zmluvy [4],
keďže na vybudovanie vnútorného trhu je potrebná úplná harmonizácia technických požiadaviek na motorové vozidlá;
keďže v záujme zníženia počtu dopravných nehôd v Európe je potrebné zaviesť legislatívne opatrenia na čo možno najväčšie zvýšenie ochrany cestujúcich v motorových vozidlách v prípade bočného nárazu; keďže táto smernica stanovuje testovacie požiadavky pri bočnom náraze, vrátane biomechanických kritérií, aby sa zabezpečila primeraná úroveň odolnosti pri bočnom náraze;
keďže by sa tieto požiadavky mali považovať za dočasné opatrenia a nebudú preverované na základe výsledkov ďalšieho výskumu a praxe, dosiahnutých v priebehu prvých dvoch rokov typovo schvaľovacích testov vykonávaných v súlade s touto smernicou; keďže stanovenie prísnejších noriem zabezpečí v budúcnosti vysokú úroveň bezpečnosti;
keďže táto smernica bude jednou zo samostatných smerníc, ktoré budú musieť byť splnené v záujme zabezpečenia zhody vozidiel s požiadavkami postupu ES typového schvaľovania stanoveného v smernici 70/156/EHS; keďže z toho dôvodu ustanovenia smernice 70/156/EHS týkajúce sa systémov vozidla, komponentov a samostatných technických jednotiek platia pre túto smernicu;
keďže postup stanovenia referenčného bodu sedenia je daný v prílohe III k smernici Rady 77/649/EHS z 27. septembra 1977 o aproximácii právnych predpisov členských štátov týkajúcich sa výhľadu vodičov motorových vozidiel [5]; keďže je z toho dôvodu potrebné tento postup zopakovať v tejto smernici; keďže sa mali v tejto smernici uviesť odkazy na smernicu Rady 70/387/EHS z 27. júla 1970 o aproximácii právnych predpisov členských štátov týkajúcich sa dverí motorových a ich prípojných vozidiel [6], na smernicu Rady 74/483/EHS zo 17. septembra 1974 o aproximácii právnych predpisov členských štátov o vonkajších výčnelkoch motorových vozidiel [7], na smernicu Rady 76/115/EHS z 18. decembra 1975 o aproximácii právnych predpisov členských štátov týkajúcich sa kotvových úchytiek bezpečnostných pásov motorových vozidiel [8] a na normu ISO 6487:1987;
keďže technické požiadavky tejto smernice sú založené na dokumente Európskej hospodárskej komisie Organizácie spojených národov TRANS/SC1/WP29/396,
PRIJALI TÚTO SMERNICU:
Článok 1
Na účely tejto smernice pojem "vozidlo" znamená vozidlo podľa článku 2 smernice 70/156/EHS.
Článok 2
1. Žiadny členský štát nesmie z dôvodov týkajúcich sa ochrany cestujúcich vo vozidle v prípade bočného nárazu:
- odmietnuť udelenie ES typového schválenia, alebo národného typového schválenia typu vozidla, alebo
- zakázať registráciu, predaj alebo uvedenie do prevádzky vozidla,
ak spĺňa požiadavky tejto smernice.
2. S účinnosťou od 1. októbra 1998, členské štáty nesmú naďalej udeliť:
- ES typové schválenie pre typ vozidla v súlade s článkom 4 smernice 70/156/EHS,
- národné typové schválenie pre typ vozidla,
pokiaľ toto vozidlo nespĺňa požiadavky tejto smernice.
3. Odsek 2 neplatí pre typy vozidiel, ktoré boli typovo schválené do 1. októbra 1998 podľa dvoch z nasledujúcich smerníc: 70/387/EHS (dverné zámky a závesy), 74/483/EHS (vonkajšie výčnelky) a 76/115/EHS (ukotvenia bezpečnostných pásov motorových vozidiel) a prípadne následných rozšírení týchto typových schválení.
4. S účinnosťou od 1. októbra 2003, členské štáty považujú osvedčenia o zhode, ktoré sprevádzajú nové vozidlá v súlade so smernicou 70/156/EHS, za neplatné na účely článku 7 ods. 1 uvedenej smernice, ak nie je v nich uvedené, že vozidlá spĺňajú požiadavky príloh tejto smernice.
Článok 3
V časti 1 prílohy IV k smernici 70/156/EHS sa tabuľka doplní nasledujúco:
Predmet | Smernica číslo | Odkaz na Úradný vestník | Uplatňuje sa |
M1 | M2 | M3 | N1 | N2 | N3 | O1 | O2 | O3 | O4 |
54.Ochrana pri bočnom náraze | 95/xxx/EHS | L… | x | | | x | | | | | | |
Článok 4
V rámci adaptácie tejto smernice k technickému pokroku počas dvoch rokov od dátumu uvedeného v článku 2 ods. 2 vykoná Komisia revíziu. Má byť založená na revízii technických kritérií a najmä kritéria viskozity, polohy predného sedadla a svetlej výšky bariéry. Revízne kritériá budú medzi iným zahŕňať výskumné údaje o nehodách, úplný rozsah výsledkov testov jednotlivých automobilov a úvahy a nákladoch a výnosoch. Revízia preverí potenciálne prínosy v ochrane užívateľa a priemyselnú uskutočniteľnosť zvýšenia svetlej výšky bariéry. Výsledky tejto revízie zostaví Komisia do správy, ktorú predloží Európskemu parlamentu a Rade.
Článok 5
1. Členské štáty najneskôr do 20. mája 1997 prijmú zákony, iné predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 6
Táto smernica vstúpi do platnosti 20. deň po jej uverejnení v Úradnom vestníku Európskych spoločenstiev.
Článok 7
Táto smernica je adresovaná členským štátom.
V Štrasburgu 20. mája 1996

Labels: 7
8